
Конакът в село Нановица, Момчилградско, представлява двуетажна ка- 
менна сграда, която до неотдавна е била най-голямата жилищна сграда в се- 
лото. Нейната основа е с размери 15,360Х11,70 м, което означава, че сградата 
е построена върху почти 180 кв. м. 

Корпусът на конака е съхранен в относително добро състояние, благо- 
дарение на което е съхранена и декорацията на фасадните му ъгли, пред- 
ставляваща каменни релефи. Подобно е състоянието и на интериора, където 
вратите, долапите, таваните и някои парапети са украсени с прекрасна дър- 
ворезба. 

Сградата притежава три входа - по един на северната, източната и за- 
падната фасада. Тя има и много прозорци, но техният първоначален брой е 
трудно установим без специално проучване, защото една част от тях са зази- 
дани и замазани. 

Конакът е построен по поръчка на лице с име Али бей. Първите обита- 
тели на сградата са били членовете на неговото семейство. 

Биографичните данни за Али бей са сравнително оскъдни. Местното 
население го смята за основател на селото, поради което до 1934 г. то е било 
известно под името Али бей конаъ. Точното време на неговото заселване не 
се знае. Смята се, че след заселването на Али бей са дошли още седем се- 
мейства. Все още се помни, че Осман Исмаил, Молла Мехмед Молла, Мех- 
мед Мехмедали, Ибрахим Юмер, Назим Саййид, Садък ага и Ферат ага („ар- 
наутина“) са били техните глави. Времето на заселване на тези семейства и 
местата, от които са дошли, не се знаят. 

Съществуват три легендарни версии за мястото, от което Али бей е 
дошъл в селото. Според първата версия той е дошъл от Коня, според втора- 
та - от с. Кос (Дере кьой), а според третата - от махала над с. Девинци (Узун- 
джалар). Има и легенда, според която Али бей е пристигнал в селото като 
военен. 

Али бей е имал двама сина - Али Ибрахим и Сали Ибрахим. Али Ибра- 
хим - по-големият му син, построява през 1268 по Хиджра! (1851-1852 г.) 
джамия в селото, която съществува и днес. Законната съпруга на Али Ибра- 


Използваните специални термини и названия са подчертани при първо споменаване. 


Български фолклор 3-4/2008 169 


хим - Зейнеб Ханъм, също се изявява като благодетелка. Четири години по- 
късно - през 1272 по Хиджра (1855-1856 г.), тя построява голяма каменна 
чешма, намираща се днес извън оградата на джамията. 

Последното семейство, обитавало конака, е на Сабри Мехмед Сали, род. 
1946 г. в Нановица. Той е четвърто поколение от рода на Али бей и днес е 
собственик на конака. Неговото семейство е живяло в конака до 1972 г. 

Сабри Мехмед Сали твърди, че той, семейството му и предните поколе- 
ния турци от рода на Али бей са сунити. Отношението си към бекташките и 
къзълбашките тюрбета в района той изрази с фразата: „Дали магаре има вът- 
ре, дали човек - не се знае“. Гурците сунити от Източните Родопи много 
често използват тази фраза, за да изразят негативното си отношение към 
местните бекташи и къзълбаши. Ако изявленията на Сабри Мехмед Сали са 
искрени, т.е. не са продиктувани от добре известния сред хетеродоксните 
мюсюлмани принцип за благоразумно скриване на вярата, наричан такий- 
па, следва да се приеме, че не всички жители на с. Нановица са къзълбаши 
или бекташи, както обикновено се посочва. 


жж ж 


Моето първо проучване и документиране на каменните релефи по фа- 
садните ъгли на конака в с. Нановица направих през 2003 г. Впоследствие се 
наложи да се направи допълнително фотографиране на релефите. Това ста- 
на на два пъти през 2008 г. с помощта на младата архитектка Анна Димитро- 
ва, Владимир Димитров - асистент в Нов български университет, и Милен 
Камарев - археолог от Историческия музей в Кърджали, на които изказвам 
специална благодарност. 

През 2006 г релефите бяха публикувани за първи път от К. Венедикова в 
статия, озаглавена „Надписи от алиански селища“ (Венедикова 2006: 19—25). 
Надписите под формата на текст по фасадите на конака в Нановица се пред- 
ставят само от една дума. Формалното основание на авторката да включи 
каменните релефи в изследването си е тази дума и още четири релефа, пред- 
ставляващи числото 1267. Това число е съставено от цифри с арабска графи- 
ка и обозначава годината на построяване на конака по Хиджра, която съот- 
ветства на 1850—1851 г след Христа. 

Описанията, които К. Венедикова е направила на някои релефи, съдър- 
жат неточности по отношение на разпознаването им по формални белези. 
Има и релефи, които не са описани от нея. Тя е направила описания и на ре- 
лефи, които не съществуват. Освен това моето схващане за същността и фун- 
кцията на каменните релефи по фасадните ъгли на конака в Нановица се раз- 
личава значително от мнението на К. Венедикова за тях. Ето защо задачите, 
които си поставям тук, са две: да представя мое описание на релефите и да 
предложа друг прочит на тяхната същност и на предназначението им. 


ж жож 


Всички каменни релефи са изработени върху добре издялани квадри 
(правоъгълни блокове) от бял (зиолитов) туф. Тези квадри се отличават от 
останалите камъни в градежа на конака, които са предимно зелен (селадо- 

нитов) туф и конгломерати. Квадрите от бял туф са използвани само при че- 
тирите фасадни ъгъла на сградата, поради което релефите върху тях се нами- 
рат от двете страни на всеки ъгъл. 

Според начина на изработка всички релефи са примитиви, някои от ко- 
ито са изпъкнали, а други - вдлъбнати. Преобладаващи са изпъкналите ре- 
лефи, които се отличават с ниска резба. Някои релефи са боядисани неотдав- 
на с тъмночервена боя, за да им се придаде по-голяма контрастност, което 
ще рече и по-добра видимост. 

За по-голяма прегледност и яснота представям описанията на релефите 
по фасади, като започвам от север в посока към изток, от левия им фланг и 
отгоре надолу. Във връзка с това посочвам месторазположението на квад- 
рите, както и на самите релефи върху тях. За съжаление достъпът до долната 
половина на левия фланг на северната фасада е възпрепятстван от прист- 
ройка, изградена преди фасадната украса на конака да е предмет на изслед- 
ване както от К. Венедикова, така и от мен. По тази причина не е известно 
какви са релефите и има ли изобщо фасадна украса на това място. За първа 
фасада приемам северната, която при последните собственици и обитатели 
на конака е изпълнявала функцията на лицева фасада. 


Северна фасада - десен фланг: 

На този фланг е имало релефи върху шест камъка. Те са вградени до ви- 
сочината на приземния етаж, която е 2,70 м. Релефите са били девет, но са 
останали пет (ил. 3). 

В плоскостта на първия камък е вдълбана една твърде специфична фи- 
гура (ил. За). Тя представлява окръжност, отличаваща се с ясно маркиран 
център и четири диаметрални удължения. Въз основа на удълженията К. Ве- 
недикова смята, че „изображението наподобява софра с 4 крачета (четири- 
крако столче или бъклица)“ (Венедикова 2006: 22). 

В плоскостта на втория камък има два вдълбани релефа, разположени 
хоризонтално (ил. За). Релефът в лявата половина на плоскостта представ- 
лява лироподобен орнамент с част от основа, в който е вписано едностеб- 
лено растение с цвят на върха. К. Венедикова интерпретира този релеф като 
„свещник с три свещи“ (Венедикова 2006: 22). Вдясно от този релеф е вдъл- 
бано изображение на дърво, на което клоните в долната му половина са 
обърнати нагоре, а клоните от горната му половина са почти хоризонтални. 

В центъра на плоскостта на третия камък е имало някакъв релеф с кръгла 
основа. Днес той е напълно деформиран, но при основата му все още личат 
няколко вдлъбнати точковидни орнаменти (ил. За). 

В центъра на плоскостта на четвъртия камък е вдълбано изображение 
на дърво, на което всичките му клони са обърнати нагоре (ил. 30). 

Върху плоскостта на петия камък е имало композиция вероятно от три 
релефа, които днес са напълно деформирани (ил. 30). За тях К. Венедикова 
пише: „На шести план по-долу върху камъка виждаме отляво надясно петел 
(или куче), полумесец, отворен надясно, и още по-надясно, около средата на 
полумесеца - неясна форма“ (Венедикова 2006: 22). 

В центъра на плоскостта на шестия камък е вдълбана още една фигура 
със специфична форма (ил. 36). Тя има трапецовидна основа, която преми- 

нава в окръжност. Според К. Венедикова окръжността е изпълнена с „косо 
разположено кръстче“ (Венедикова 2006: 22), но всъщност в нея са вписани 
два хиксовидно пресичащи се диаметъра. 


Източна фасада - ляв фланг: 

На този флаг има девет камъка с релефи и един камък с пезула (малка ос- 
тровърха ниша). Те са поместени в участък, който започва малко по-надолу 
от стрехата и стига до височината на приземния етаж. Изобразените релефи 
тук са двадесет и седем (ил. 4). 

В двата леви ъгъла на първия камък, както и в центъра на плоскостта му е 
моделиран по един равностранен триъгълник, като този в центъра е обграден 
от два симетрично разположени полумесеца с отворите навътре (ил. 4а). 

В центъра на плоскостта на втория камък е моделиран неголям диск, 
който има ерозирала повърхност и се отличава с множество странични на- 
рези (ил. 4а). 

В центъра на плоскостта на третия камък е моделирана неголяма розета, 
детайлите в която са нечетливи също поради ерозия на камъка (ил. 40). 

В плоскостта на четвъртия камък е поместена композиция от два расти- 
телни орнамента и една розета, разположени хоризонтално (ил. 40). Левият 
орнамент наподобява многостеблено растение, а десният - дърво, което е 
изобразено с множество еднопосочно ориентирани нагоре клони. Двата ор- 
намента са плитко вдълбани и силно ерозирали, което ги прави трудно забе- 
лежими от разстояние. Вероятно поради това те не се споменават в изслед- 
ването на К. Венедикова. Розетата е изобразена между двата орнамента. Тя е 
вдълбана в центъра на каменната плоскост и представлява окръжност с впи- 
сано в нея шестлистно цвете, между листата на което има по една точка. 

В центъра на плоскостта на петия камък е моделирано числото 1267, ко- 
ето е съставено от цифри с арабска графика. Числото се намира в квадратна 
рамка, която е обградена странично от два полумесеца с отворите навътре 
(ил. 4в). 

В центъра на плоскостта на шестия камък е моделирана малка форма, 
наподобяваща диск (ил. 4в). 

В центъра на плоскостта на седмия камък е моделиран малък равностра- 
нен триъгълник, обграден от четири полумесеца с отворите навътре (ил. 4в). 

Плоскостта на осмия камък е изпълнена от три релефа (ил. 4г). Единият 
представлява полумесец, който е моделиран в левия край на плоскостта и е 
отворен надясно. Другият релеф представлява ясно оформено изображение 
на птица, която е моделирана в дясната половина на каменната плоскост и е 
обърната към отвора на полумесеца. Между полумесеца и човката на пти- 
цата е поместен малък равностранен триъгълник. В описанието на К. Вене- 
дикова птицата е наречена „животно“ (Венедикова 2006: 22). 

Деветият камък се намира вдясно на осмия (ил. 4г). Плоскостта на деве- 
тия камък е изпълнена от един малък равностранен триъгълник и четири не- 
големи форми, наподобяващи дискове. Гриъгълникът е моделиран в центъ- 
ра на плоскостта, а другите четири форми са разположени кръстовидно 
спрямо него. Формите, наподобяващи дискове, се интерпретират от К. Ве- 
недикова като „розети“ (Венедикова 2006: 22). 

На левия фланг на източната стена е вграден и камък, върху който няма 
релефи, но се отличава с издълбана на лицевата му страна малка островърха 
ниша, т.е. пезула (ил. 46). Той се намира вдясно на четвъртия камък, описан 
по-горе. Този камък не се споменава в изследването на К. Венедикова. 

Според К. Венедикова „на ІХ“ ред има „релефен кръг“ (Венедикова 2006: 
22). Той би трябвало да се намира върху камък, вграден между втория и тре- 
тия камък, описани по-горе. Но плоскостта на този камък е силно ерозирала, 
поради което не може да се каже, че върху нея има изобразен релефен кръг 
или изобщо някакъв орнамент. 


Източна фасада - десен фланг: 

Изобразените релефи на този фланг са единадесет. Те са разположени 
върху пет камъка, които са вградени в долната половина на ъгъла (ил. 5). 

Плоскостта на първия камък е изпълнена с композиция, централно мяс- 
то в която заема числото 1267 (ил. 5а). И тук то е съставено от цифри с араб- 
ска графика, които са обградени с правоъгълна рамка. Четирите ъгъла на та- 
зи рамка са удължени диагонално с по един растителен орнамент, наподо- 
бяващ стъбло с по три странични разклонения. Вляво на рамката с числото 
е разположен силно стилизиран растителен орнамент, представляващ три 
стъбла с по един цвят върху тях. Средното стъбло е най-високо, а цветовете 
са маркирани с малки неправилни окръжности. Вдясно от числото е помес- 
тено изображение на дърво, на което клоните в горната му половина са ог- 
ледално симетрични на клоните в долната му половина. Всички елементи 
на композицията върху този камък са вдълбани. 

В центъра на плоскостта на втория камък е моделиран средно голям 
диск. Той се отличава с множество странични нарези и с един орнамент 
върху плоскостта му, който представлява многолъчна дясна свастика (ил. 
56). Страничните нарези на този диск се срещат и при някои дискове върху 
камъни, вградени в другите ъгли на сградата. 

Композиция от три орнамента изпълва плоскостта на третия камък (ил. 
5в). Два от тях са разположени поотделно в двата края на каменната плос- 
кост и представляват изображения на дървета с еднотипна форма. Иконог- 
рафията на тези дървета се отличава със същата специфика, каквато прите- 
жава дървото, изобразено в дясната половина на първия камък. Между две- 
те дървета е поместено безспорно или добре разпознаваемо изображение на 
змия, главата и очите на която са маркирани с триъгълник и две точки в не- 
го. Макар и под въпрос, К. Венедикова е разчела изображението на змията 
като „дебело въже (?)“ (Венедикова 2006: 22). Орнаментите в тази компози- 
ция също са вдълбани, като изображенията на дърветата са по-дълбоки в 
сравнение с това на змията. 

Композиция от три орнамента изпълва плоскостта и на четвъртия ка- 
мък (ил. 5г). В центъра на неговата плоскост е моделирана розета, представ- 
ляваща кръг с изрязано в него шестлистно цвете. Вляво на розетата е моде- 
лирано изображение на кипарисово дърво, чийто връх е наклонен надясно. 
Възпроизведената иконография на кипарисовото дърво е типичен или ши- 
роко разпространен начин за неговото изобразяване в османотурското при- 

ложно и изобразително изкуство. Вдясно на розетата е имало изображение 
на ибрик, обърнат с чучура към ъгъла. Днес този релеф е частично деформи- 
ран. К. Венедикова интерпретира двете изображения, обграждащи розета- 
та, като „две пламтящи свещи“ (Венедикова 2006: 22). Според мен тази ин- 
терпретация е по-скоро неприемлива, отколкото спорна. 

В центъра на плоскостта на петия камък е моделиран орнамент, който е 
безспорно изображение на полумесец, обърнат с отвора към ъгъла, но според 
К. Венедикова този орнамент „наподобява рог“ (Венедикова 2006: 22) (ил. 5д). 


Южна фасада – ляв фланг: 

Тук камъните с релефи са вградени предимно в горната половина на 
ъгъла и са четири, а релефите са девет (ил. 6). 

В центъра на плоскостта на първия камък е вдълбана малка окръжност, 
около която са разположени кръстовидно четири равностранни триъгълника 
(ил. ба). Те са обърнати с един от ъглите към окръжността и са също вдълбани. 

В плоскостта на втория камък е вдълбан орнамент, представляващ мно- 
гостеблено растение (ил. 60). Този камък и релефът върху него са частично 
деформирани, но въпреки това все още съществуват следи, от които се раз- 
бира, че стъблата на растението са завършвали с цветове, обозначени с мал- 
ки окръжности. 

В центъра на плоскостта на третия камък е моделирана малка форма на 
диск, отличаващ се с множество странични нарези (ил. 60). Според К. Ве- 
недикова върху този камък има „2 окръжности, вписани една в друга“ (Вене- 
дикова 2006: 23). 

К. Венедикова описва два релефа, които са поместени в долната поло- 
вина на ъгъла, но днес те са закрити от изградена стопанска пристройка. В 
нейното описание се изтъква, че върху плоскостта на камъка от „ХУП ред“ 
вляво е изобразена ,,8-листна розета“, а вдясно - „4-листен цвят, обърнат 
надолу, приличащ на разтворено чадърче“ (Венедикова 2006: 23). 


Южна фасада - десен фланг: 

Вградените тук камъни с релефи са единадесет и се намират в горната 
половина на ъгъла. Изобразените върху тях релефи са деветнадесет (ил. 7). 

Върху плоскостта на първия камък е моделирано изображение на чук, 
чиято дръжка е разположена хоризонтално (ил. 7а). 

В центъра на плоскостта на втория камък е моделирано изображение на 
мистрия, което също е разположено хоризонтално (ил. 7а). 

Върху плоскостта на третия камък е моделирана композиция, в която е 
включен кръг с врязана в него шестлистна розета и две изображения на ки- 
парисово дърво, които К. Венедикова интерпретира като птици (Венедико- 
ва 2006: 22) (ил. 70). Кръгът с врязаната в него шестлистна розета се намира 
в центъра на каменната плоскост, а кипарисовите дървета са разположени 
от двете страни на кръга с розетата. Днес вече изображението на дясното 
дърво е доста деформирано, но от запазения му фрагмент може да се каже, 
че двете изображения са били еднотипни. Основата на дървото, изобразено 
вляво, се намира в лироподобен орнамент, лявата част на който също е де- 
формирана. 

В центъра на плоскостта на четвъртия камък е моделирано изображение 
на малък равностранен триъгълник (ил. 7в). 

Върху плоскостта на петия камък е моделирана композиция, съставена 
от един ибрик, две птици и два малки диска (ил. 7в). В центъра на плоскост- 
та е разположено изображението на ибрика, а двете птица са моделирани 
от двете му страни и са обърнати с глава към него. Двата малки диска са из- 
сечени поотделно над двете птици и са силно деформирани. 

Изображенията върху петия камък са много добре запазени, което озна- 
чава, че са безспорно ясни. Въпреки това обаче К. Венедикова ги разчита ка- 
то „3 релефни животни: куче с муцуната и предните крака надясно, по сре- 
дата - някакво странно животно, и в дясно - още едно куче, обърнато с му- 
цуната и предните крака наляво“ (Венедикова 2006: 22-23). В стагията на К. 
Венедикова това несъответствие между наличните и интерпретираните от 
нея изображения е най-голямо и твърде странно. 

В центъра на плоскостта на шестия камък е моделирано изображение на 
малък диск с доста ерозирала повърхност (ил. 7г). 

Върху плоскостта на седмия камък е поместена композиция от един ре- 
лефен кръг и два полумесеца, които го обграждат странично (ил. 7г). В кръга 
е изрязано едно шестлистно цвете, между листата на което също има по ед- 
на точка, а отворите на полумесеците са обърнати към кръга с цветето. 

Върху плоскостта на осмия камък е разположен плитък релеф, представ- 
ляващ многостеблен растителен орнамент (ил. 7д). 

В центъра на плоскостта на деветия камък е моделирано изображение 
на малък диск, който се отличава с множество странични нарези и малка ок- 
ръжност в центъра на плоскостта му (ил. 7е). 

Десетият камък е вграден вляво на деветия (ил. 7е). Върху плоскостта на 
този камък е издълбана правоъгълна рамка, в която поради ерозия и пропук- 
вания на камъка е невъзможно да се разчете характера на изобразеното в 
нея. Въпреки това в дясната половина на изобразеното в рамката има две 
форми, които се открояват сравнително ясно и много наподобяват на араб- 
ската графика на числата 8 и 5. 

Изобразеното върху плоскостта на десетия камък също не е включено в 
описанията на К. Венедикова. От друга страна обаче, тя пише, че на „ГУ ни- 
во“, т.е. в горната част на ъгъла, е моделирано изображение на „паница“ или 
„купа“, каквото не съществува (Венедикова 2006: 22). 

В центъра на плоскостта на единадесетия камък е моделирано изобра- 
жение на малък диск, който вече е силно деформиран (ил. 7ж). 


Западна фасада – ляв фланг: 
Релефите тук са дванадесет и са изобразени върху плоскостта на шест 
камъка, които са вградени в долната половина на ъгъла? (ил. 8). 


2 Описанията на тези релефи са направени въз основа на две публикувани от К. Венеди- 
кова снимки (Венедикова 2006: 23, 25), тъй като достъпът до долната половина на левия 
фланг на западната фасада вече е възпрепятстван от пристройка, изградена на същото място. 
Приложената илюстрация на релефите под № 8 ми предостави самата К. Венедикова, за което 
и благодаря. Тя е и автор на илюстрацията. 

В центъра на плоскостта на първия камък е изобразена вдълбана розета, 
представляваща окръжност с вписано в нея шестлистно цвете (ил. 8). 

В центъра на плоскостта на втория камък е вдълбано изображение на 
дърво с почти хоризонтално разположени клони (ил. 8). 

Върху плоскостта на третия камък е моделирана композиция от кръг, 
изображение на полумесец и врязан надпис на числото 1267 (ил. 8). Кръгът 
е разположен вляво и е представен с шест нареза, поради което наподобява 
формата на тадж с шест елемента. В основата на всеки нарез има по една 
вдълбана точка. Полумесецът е поместен вдясно и е обърнат с отвора към 
кръга, а между тях се намира числото, което е съставено от цифри с арабска 
графика. Над самото число е врязана на османотурски и една дума - зеле, ко- 
ято значи “година”. Както по-горе изтъкнах, това число обозначава годината 
на строежа на конака по мюсюлманското летоброене, която съответства на 
1850-1851 г. след Христа, а не на 1927 г., както се посочва в изследването на 
К. Венедикова (Венедикова 2006: 23). Според мен обаче това несъответст- 
вие се дължи единствено на техническа грешка. 

Плоскостта на четвъртия камък е изпълнена с три вдлъбнати изображе- 
ния - две дървета с ориентирани нагоре клони и една фигура, наподобява- 
ща чатал с дръжка (ил. 8). Едното дърво е разположено в лявата половина 
на каменната плоскост, а другото е врязано в дясната половина, където не- 
посредствено до него е поместена и фигурата, наподобяваща чатал с дръж- 
ка. К. Венедикова интерпретира тази фигура, макар и под въпрос, като „ча- 
ша със столче (?)“ (Венедикова 2006: 23). На пръв поглед изобразената фигу- 
ра наистина наподобява на чаша със столче. Друг детайл, който дава извес- 
тно основание за подобна интерпретация, е една хоризонтална линия, свър- 
зваща върховете на чатала. Но въпреки това изобразената фигура не може да 
се приеме като изображение на чаша, защото нейното столче няма и не е 
имало основа, което се разбира от липсата на каквато и да било следа по фак- 
турата на каменната плоскост. 

В центъра на плоскостта на петия камък е моделирана форма, която на- 
подобява тадж със седем нареза (ил. 8). Тя е идентична на описаната по-го- 
ре форма върху третия камък. Гук също в основата на всеки нарез има по ед- 
на вдълбана точка. Предполагам, че с тези точки декораторът най-напред е 
маркирал местата, на които след това е вдълбал нарезите и върху двете скул- 
птурни форми. 

Плоскостта на шестия камък е изпълнена също с три моделирани изоб- 
ражения - на розета, ибрик и кипарисово дърво (ил. 8). Те са представени 
едно до друго, като розетата е разположена в лявата половина на каменната 
плоскост и представлява кръг с вписано в него шестлистно цвете. Тази ро- 
зета и врязаната розета върху плоскостта на първия камък са идентични по 
форма. Вдясно на розетата се намира изображението на ибрика, който е 
обърнат с чучура към нея. Изображението на кипарисовото дърво е помес- 
тено в десния край на каменната плоскост. Това изображение се идентифи- 
цира от К. Венедикова като „релефна свещ“ (Венедикова 2006: 23). 

Западна фасада - десен фланг: 

Тук камъните с релефи са седем и са вградени главно в средния участък 
на ъгъла, а изобразените релефи са също дванадесет (ил. 9). 

В плоскостта на първия камък са вдълбани две хоризонтално разполо- 
жени розети (ил. 9а). Лявата розета е сравнително по-малка и силно дефор- 
мирана. Дясната розета представлява окръжност с вписано в нея шестлист- 
но цвете, между листата на което е издълбана по една точка. 

Върху плоскостта на втория камък са вдълбани три изображения (ил. 
90). Две от тях са на дървета, разположени поотделно в лявата и дясната 
част на камъка. Между тях е вдълбан един силно стилизиран тристеблен 
растителен орнамент. Клоните от горната половина на дърветата са обър- 
нати в посока нагоре, а клоните от долната им половина са изобразени хо- 
ризонтално и леко обърнати надолу. 

По подобен начин е вдълбано още едно изображение на дърво, помес- 
тено в центъра на плоскостта на третия камък (ил. 90). Днес описаните дър- 
вета и тристебленият орнамент са трудно забележими от разстояние поради 
ерозия на камъните, върху които са изобразени. 

Върху плоскостта на четвъртия камък е моделирана композиция от една 
розета и два полумесеца (ил. 96). Розетата представлява кръг, изпълнен с 
шестлистно цвете и с по една точка между листата. Полумесеците са разпо- 
ложени от двете страни на кръга и са обърнати с отворите към него. 

Плоскостта на петия камък е изпълнена с изображение, което за съжале- 
ние е невъзможно да се идентифицира цялостно (ил. 9в). Разчита се до из- 
вестна степен само изобразеното в средния участък на камъка, където на два 
реда е изписано числото 1267, което и тук е обградено с рамка и е съставено 
от цифри с арабска графика. На горния ред са изписани числата | и 2, а на 
долния - би 7, като числото 7 е почти заличено с неоригинална замазка, по- 
ложена за допълнително укрепване на сградата. 

В центъра на плоскостта на шестия камък е моделирано изображение на 
птица, обърната с глава към ъгъла (ил. 9г). 

В дясната половина на седмия камък, намиращ се през един ред от шес- 
тия камък, има фрагмент от релеф, наподобяващ полумесец с отвор към ъгъла. 


Жжжж 


Релефите, представляващи шестлистна розета, са наречени в текста на 
К. Венедикова „български християнски соларни розети“ (Венедикова 2006: 
21). Шестлистната розета е наречена „християнска“ още един път на с. 22,а 
в текста към илюстрацията на с. 23 отново се използва изразът „християн- 
ски соларни розети“. Тези абсурдни квалификации не са направени от ав- 
торката - те са нанесени в текста без нейно знание от проф. Николай Тулеш- 
ков, който е главен редактор на списанието. Подобно вмешателство е край- 
но неприятно за всеки автор и абсолютно недопустимо от етична гледна 
точка в редакционно-издателската дейност по принцип. Проф. Николай Ту- 
лешков сподели пред мен в личен разговор, че е направил посочените до- 
бавки по две причини: първо, защото шестлистната розета имала стар хрис- 
тиянски и съответно български произход, и второ, защото сградата била 
построена от български майстори и това се разбирало от само себе си. 

Направените от Н. Тулешков квалификации на розетите кореспондират 
както с интерпретацията, която К. Венедикова предлага на хиксовидния ор- 
намент в релефа върху шестия камък на десния фланг на северната фасада, 
така и със заключението на авторката за ролята на този орнамент. Тя описва 
хиксовидния орнамент като „косо разположено кръстче“, което според нея 
„свидетелства за религиозния синкретизъм между християнство, алианство 
и бекташийство“ (Венедикова 2006: 25). Смущаващото в случая е, че този ге- 
нерален по същността си извод се прави въз основа на един доста незначи- 
телен и спекулативно интерпретиран детайл. Изразът „косо разположено 
кръстче“ е безсмислен, нелогичен, а обозначаването на хиксовидния орна- 
мент като кръст е определено тенденциозно. Подобни спекулации под фор- 
мата на намеци и внушения в етнорелигиозен план се срещат в почти всич- 
ки изследвания на К. Венедикова, която, между другото, отдавна знае моето 
мнение по изтъкнатия проблем в нейните изследвания. 

Повечето релефи по четирите ъгли на сградата са възпроизведени по 
няколко пъти и по един и същи начин. Това означава, че релефите върху 
вградените в конака камъни са изработени специално за неговото построя- 
ване и от един декоратор каменоделец. Релефите на този декоратор се отли- 
чават преди всичко с разнообразието и количеството си. Съчетаването на 
релефи с различно съдържание означава, че за декоратора те са били еднак- 
во значими, независимо от индивидуалния им съдържателен статус. Особе- 
но впечатляващи са данните по отношение на количеството, тъй като само- 
стоятелните изображения на разгледаните в изследването ми релефи са 95 
броя, а общият брой на каменните блокове с изобразени релефи върху тях е 
48, като в тези числа не включвам камъка с малката ниша на левия фланг на 
източната фасада. Посочените данни обаче не са окончателни, защото не се 
знае дали в долната половина на левия фланг на северната фасада също има 
декорирани каменни блокове. Изводът от изтъкнатите данни е, че в Бълга- 
рия няма друга запазена до днес османотурска сграда, която да притежава 
толкова богата и разнообразна фасадна украса от каменни релефи. От худо- 
жествена гледна точка това придава на конака в Нановица до голяма степен 
уникален характер, независимо че по художествен статут релефите са при- 
МИТИВИ. 


жж ж 


Посочените грешки и пропуски в наблюденията на К. Венедикова ми да- 
ват основание да смятам, че направените от нея заключения за културно-ис- 
торическата същност на релефите са неприемливи. Обобщавайки наблюде- 
нията си върху релефите, тя пише: „В богатата украса на конака на Али Бей в 
село Нановица могат да се открият редица предмети и изображения, свър- 
зани с бита, културата и религиозните вярвания и обреди на бекташите и 
алианите“ (Венедикова 2006: 23). Но този извод на авторката е неосновате- 
лен, защото е обоснован с изтъкване на несъществуващи изображения като 
куче, петел и паница (купа); със спорна интерпретация на изображение, 
схващано като „софра“; с погрешна интерпретация на кипарисовото дърво 
като пламък на свещ; с едностранчиво тълкуване на птицата, за която ще ста- 

не дума по-нататък; както и с ограничено разглеждане на изобразените дър- 
вета само в религиозното пространство на мюсюлманските хетеродоксни 
общности у нас (Венедикова 2006: 23-24). 

Вторият генерален извод на К. Венедикова гласи: „Украсата на конака на 
Али Бей с редица мотиви и изображения свидетелства за връзката с шиит- 
ската религия, за примесване на елементи, свързани с алианството, бекта- 
шийството и християнството“ (Венедикова 2006: 25). Този извод също е не- 
основателен, защото разгледаните от авторката и от мен релефи нямат връз- 
ка нито с шиитската религия, нито с елементи на мюсюлманската хетеро- 
доксия, нито с християнството. 

Вторият извод на К. Венедикова е свързан главно с два артефакта, еди- 
ният от които е спекулативната интерпретация на споменатото по-горе „ко- 
со разположено кръстче“. Подходът към другия артефакт също е спекулати- 
вен. Става дума за изображенията на чук и мистрия. От една страна, автор- 
ката свързва тези изображения с култови и мемориални паметници само на 
българското християнско население, а от друга страна пояснява, че в района 
на Крумовград „мюсюлманските и християнските мраморни надгробни па- 
метници имат еднаква форма и изработка“ (Венедикова 2006: 24). Внушени- 
ето, което се прави с това пояснение, е твърде наивно и елементарно, за да 
се приеме, че изображенията на чука и мистрията са проникнали в култура- 
та на българите мюсюлмани и на българските турци чрез християнството. 
Иначе казано, К. Венедикова намеква, че мюсюлманите у нас са усвоили 
строителните сечива от християните, поради което изображенията на чука 
и мистрията в случая трябва да се свързват с християнството. Не бих се учу- 
дил, ако въз основа на подобни внушения и намеци някой потърси връзка и 
с масонството, тъй като е добре известно, че мистрията е един от неговите 
емблематични символи. 

Разглеждането на релефите по фасадите на конака в Нановица изисква 
според мен съвсем друг подход. На първо място това е свързано с отчитане 
на възможно най-обективните съдържателни стойности на релефите, което 
на практика означава, че разглеждането им трябва да бъде освободено от 
каквато и да е преднамереност. 

Ключов фактор за адекватното осмисляне на културно-историческото 
значение на релефите е тяхното фасадно месторазположение. Разполагане- 
то им на места, където може да се видят от всеки и по всяко време, е предо- 
пределило както селекцията на съответните изображения, така и тяхното 
разнообразие. Вграждането на камъни с изобразени върху тях релефи само 
по фасадните ъгли е свързано и с натоварване на самите ъгли - те поемат 
товара на покрива и силите на стените, което ги прави едно от уязвимите 
места на сградата. Поради това „експонирането“ на релефите единствено по 
фасадните ъгли на сградата предопределя и необходимостта от тяхното йе- 
рархично обособяване по важност на съдържателния им признак в следни- 
те четири групи: 1) апотропейни или охранителни; 2) религиозни; 3) деко- 
ративни; 4) релефи-числа. 

Групата на апотропейните релефи е най-важна, защото в нея се включ- 
ват изображения с охранителна или предпазна функция и символика. Към 

тази група принадлежат единичните изображения на чук, мистрия и змия, 
както и изображенията на равностранни триъгълници, които се срещат най- 
много сред релефите по сградата. Възпроизвеждането на тези изображения 
под формата на каменни релефи е непопулярно в османотурското приложно 
изкуство. Това означава, че в случая те са плод на индивидуално творческо 
решение, което от своя страна им придава по-специално значение. 

Изборът на посочените изображения е съобразен със спецификата на 
местата, на които са поставени. С изобразяването на чука и мистрията се 
илюстрира както тяхното значение като основни строителни инструмен- 
ти, така и ролята им на символи, които предпазват сградата от разруше- 
ние. Змията е универсален символ, а нейната охранителна функция е доб- 
ре известна в традиционната култура на много етноси, включително и в 
турската народна култура. Равностранните триъгълници също имат охра- 
нителна функция, защото възпроизвеждат една от най-типичните амулет- 
ни форми в мюсюлманската култура, каквато е равностранната триъгълна 
муска. Многобройното изобразяване на тези триъгълници може да се 
обясни с намерението на декоратора каменоделец да подсигури по-добра 
охрана на сградата. От друга страна, в културно-историческите традиции 
на мюсюлманските хетеродоксни общности - предимно бекташи и къзъл- 
баши (алевии), равностранният триъгълник се схваща за символ на свеще- 
ното триединство: Аллах-Мохамед-Али (Али ибн Абу Талиб) (Миков 
2007: 154—155, 160, 321). Тази символика на триъгълната форма не се спо- 
менава от К. Венедикова като „свидетелство за връзката“ между „украсата 
на конака“ и „шиитската религия“. В случая обаче подобна връзка не би 
могло да има, защото явното, публичното и многократното манифестира- 
не на триъгълната форма като шиитски символ би означавало дискредити- 
ране не само на свещената за шиитите триада, но и на съдържащата се в 
нея свещена тайна, т.е. на сърр. 

Към групата на релефите с религиозно съдържание отнасям само изоб- 
раженията на полумесец, който османските турци са възприели като сим- 
вол на мюсюлманската вяра и наложили като емблема на империята си. С 
тези изображения, представени самостоятелно и в композиция с други ре- 
лефи, се обозначава, че сградата е жилище на мюсюлмани, на турци. Такова 
вероятно е било основното им предназначение, тъй като тяхното изработ- 
ване би могло да се свърже и с вярване за полумесеца като предпазващ или 
охранителен знак, каквото вярване има сред християните за кръста. 

Групата на релефите с декоративен характер е най-голяма, което еи раз- 
бираемо. В нея включвам изображенията на розети, растения, дървета, пти- 
ци, ибрици, дискове и таджоподобни форми. 

Всички розети са еднотипни - представляват шестлистно цвете, вписа- 
но в кръг или окръжност. Някои от тях обаче се отличават с точковидни ор- 
наменти, поместени между листата на флоралния мотив. Този детайл при- 
дава на розетите по-особен характер, защото ги свързва с традицията на по- 
антилистичната украса, широко използвана в османотурското изкуство. 
Иначе казано, точковидните орнаменти придават на съответните розетни 
форми османотурска редакция. 

Растенията са силно стилизирани и се отличават с високи и нежно из- 
виващи се стебла. Сред релефите с такива изображения преобладават мно- 
гостеблените растения. 

Дърветата са изобразени по два начина - наподобително и абстрактно. 
Наподобително са представени изображенията, които възпроизвеждат фор- 
мата на кипарисовото дърво. Неговото включване във фасадната декорация 
на конака е поредното доказателство за изключителната му популярност ка- 
то декоративно изображение в османотурското изкуство. 

Абстрактно изобразените дървета са представени с корони, съставени 
от симетрично разположени клонки. Тяхната симетричност в случая е двой- 
на - един път спрямо ствола на дърветата и втори път хоризонтално, тъй 
като клоните от горната половина на дърветата са обърнати нагоре, а тези 
от долната му половина са обърнати надолу. Изображенията на тези дърве- 
та изпълняват само декоративна функция, а схващането им като символи на 
Дървото на живота, което К. Венедикова е склонна да приеме (Венедикова 
2006: 20), е не само трудно доказуемо, но и спорно като хипотеза. 

Изобразяването на птици е по-специален случай, тъй като по всяка ве- 
роятност декораторът им е бил вдъхновен от посланията на два айята от 
Корана, които са породили и утвърдили широко разпространената в целия 
мюсюлмански свят представа за птиците като божествени творения. Еди- 
ният айят гласи: „Не виждат ли те птиците, покорни |да летят| в небесния 
простор? - Само Аллах ги крепи. В това има знамения за хора вярващи“ (Ко- 
ран 1997, 16: 79). Подобно е съдържанието и на другия айят, който гласи: „Не 
виждат ли те птиците над тях, разтварящи и свиващи криле? Държи ги само 
Всемилостивия. Той съзира всяко нещо“ (Коран 1997, 67: 19). 

Посланията на тези айети са вдъхновили и декораторите на изобилие 
от къщички за птиците в османската архитектура (Вапа 2000; ВекКтаз 
2003), каквито се срещат и по фасадите на някои от все още съхранените у 
нас култови и некултови османски сгради (Миков 2004: 39-49). Във връзка 
с това предполагам, че малката ниша в камъка, вграден в левия ъгъл на из- 
точната фасада, е всъщност къщичка за птиците. Вграждането на този ка- 
мък в горната половина на сградата е още едно основание да се допуска, 
че направената в него ниша е изработена като къщичка за птиците. Но 
придаването на тази къщичка формата на пезула не е типично, поради ко- 
ето смятам, че избраната форма е индивидуално решение на декоратора ка- 
меноделец. От друга страна, камъни с пезули са вграждани предимно в 
чешми. Поради това може да се предполага, че камъкът с пезулата във фа- 
садата на конака е преизползван, т.е. пренесен е от разрушена чешма. Но 
тази хипотеза е малко вероятна, тъй като камъкът с пезулата е идентичен 
по вид на всички останали камъни, върху които има релефи и са вградени 
във фасадните ъгли на конака. 

В Корана има и айят, чието съдържание дава известно пояснение защо 
къщичката за птиците и релефните изображения на птици са намерили мяс- 
то по фасадите на една фамилна жилищна сграда, каквато е конакът. Този 
айят гласи: „И няма твар по земята, нито птица, летяща с крилата си, без да 
са в общности, подобно на вас“ (Коран 1997, 6: 38). 

Ибриците, дисковете и таджоподобните форми са типични фигури в ос- 
манотурската каменна пластика. Включвани са в архитектурния декор на 
различни по функция османски сгради и строителни съоръжения. У нас 
например релефно изображение на ибрик е изработено върху камък, вгра- 
ден в югозападната фасада на Куршунлу джамия в Силистра (втората поло- 
вина на ХУІ в. - Миков 2004: 43, и основно реконструирана най-вероятно 
през ХУШ в.). Декоративни дискове, които предполагам, че представляват 
основи на незавършени розети, се срещат по вътрешните и фасадните стени 
на две от бекташките тюрбета от средата на ХУТ в. - това на Демир баба 
край с. Свещари, Исперихско, и това на Акязълъ баба край с. Оброчище, Бал- 
чишко (Миков 2007: 171). Таджоподобните форми са обикновено част от де- 
корацията на портали, михрабни ниши и дървени тавани. Особено показа- 
телен пример във връзка с това са таджоподобните форми, включени в де- 
корацията на порталите на вътрешната крепостна стена във Видин (края на 
ХУП - началото на ХУШ в.). В декорацията на тези портали се срещат и 
малки дискове, които са подобни на дисковете по фасадните ъгли на конака. 

Релефите-числа се срещат върху четири камъка, вградени поотделно на 
двата фланга на източната и на западната фасада. Само един релеф от тази 
група е свързан с надпис, означаващ думата зепе” (‘година’). Този надпис се 
коментира в една по-ранна публикация на К. Венедикова, където тя пише: 
„Същият надпис и богатата украса има на всички външни стени на конака“ 
(Венедикова 1991: 219). Действително украсата, макар и не навсякъде да е 
богата, обхваща всички фасади, но надписът, който се има предвид, се среща 
само на левия фланг на западната фасада. 

На другите места е моделирано само числото 1267, което навсякъде е 
възпроизведено с арабска графика. На три места числото е изработено хори- 
зонтално, т.е. на един ред. Но на десния фланг на западната фасада то е раз- 
положено на два реда, като цифрите би 7 са на втория ред. Числото 1267 
обозначава годината по Хиджра, през която най-напред е изработена релеф- 
ната украса на конака, а след това е построена самата сграда. Неколкократ- 
ното представяне на това число, обозначаващо година, най-вероятно е 
свързано с принципа на повторението, който декораторът е приложил при 
моделирането на преобладаващата част от релефните изображения. 


жж ж 


Изтъкнатото дотук ми дава основание да направя следните изводи. 

Първо, в сравнение със запазените до днес османотурски сгради в Бъл- 
гария конакът в село Нановица притежава най-богата фасадна украса от ка- 
менни релефи. Доказателство за това са описаните и представени 95 реле- 
фа, изработени върху плоскостта на 48 каменни блока. Тези данни придават 
на конака в Нановица известна уникалност от художествена гледна точка, 
независимо от художествения статут на самите релефи като примитиви. 

Второ, каменните релефи по фасадните ъгли на конака в с. Нановица ня- 
мат шиитски характер и не са свързани с идеологията на хетеродоксния ис- 
лям (бекташизъм и алевизъм). Тези релефи нямат никаква връзка и с христи- 
ЯНСТВОТО. 

Трето, месторазположението на релефите обуславя както техния подбор, 
така и функциите им. Във връзка с това една част от тях доминират като 
апотропейни символи, а друга - като декоративни изображения. Религиоз- 
ната принадлежност на първите собственици и обитатели на конака е обоз- 
начена с релефни изображения на полумесец, а релефните изображения на 
числото 1267 посочват годината по Хиджра (1850-1851 г.), през която е 
изработена релефната украса на конака и е осъществено неговото построяване. 

Четвърто, фасадните релефи на съхранявания повече от 150 години ко- 
нак в селото свидетелстват за органичната връзка между приложното изкус- 
тво и жилищната архитектура на османските турци през ХІХ в. по българс- 
ките земи. 

Пето, както релефите, така и самата сграда на конака обогатяват фонда 
на османотурското художествено и архитектурно наследство в съвременна 
България. 

